BMW 3. seeria (E21)
BMW E21 oli 3. seeria platvorm aastatel 1975–1983. Eelkäijaks oli BMW 2002 põlvkond ja järeltulijaks E30. E21 oli 2002 mudeli idee edasikandjaks olles heas mõttes juhile orienteeritud auto. Autot toodeti vaid 2-ukselise sedaanina, kokku 1 359 444 autot. Lisaks tootis kerefirma Baur 4595 kabrioletti, mis olid BMW poolt autoriseeritud ja täieliku tehasegarantiiga. E21 esitleti esimest korda 1975. aasta juulis Müncheni olümpiastaadionil. Esimesteks mudeliteks olid kõik neljasilindriliste M10-mootoritega, saadaval olid 316 - 1573 cm3 Solex 32 karburaatoriga, 90 hj, hind 13 600 Saksa marka, 318 - 1766 cm3 Solex 32 karburaatoriga 98 hj (14 420 marka), 320 - 1990 cm3 Solex 32 karburaatoriga 109 hj (15 330 marka) ja 320i - sama mootor Bosch K-Jetronic kütuse sissepritsega (125 hj), hinnaga 17 400 marka. 318 ja 320 olid saadaval ka automaatkäigukastiga, mis lisas hinnale 1350 marka. Hiljem oli automaatkäigukast saadaval ka 316 ja 323i-l. Standardis oli neljakäiguline käsikäigukast, alates 1976. aasta maist olid 320 ja 320i saadaval ka viiekäigulise käsikäigukastiga, mis lisas hinnale 1155 marka. 1979. aastaks oli 5-käiguline käigukast saadaval kõikidele mudelitele, tootmise lõpupoole olid 320 ja 323 standardis 5-käigulise käigukastiga. 1977. aasta sügisel lõppes 320 tootmine (ka 320i võeti Lääne-Saksamaal müügist maha), kui Frankfurdi autonäitusel esitleti E21 uute kuuesilindriliste M20-mootoritega: 320 (mitteametlikult "320/6") kasutas 1990 cm3 Solex 4A1 karburaatoriga (122 hj), hinnaga 17 980 marka (automaatkäigukastiga 19330) ja uus tippmudel 323i - 2315 cm3 K-Jetronicuga, võimsus 143 hj, hind 20 350 Saksa marka. 1980. aastal sai ka 318 K-Jetronic sissepritse (uue mudelina 318i), võimsus kasvas 105 hj-ni. Sama mootoriga autot müüdi Rootsis mudelinime 320i all, kuna 320/6 M20-mootor ei olnud Rootsi heitgaasinõuete jaoks sertifitseeritud. 1970. aastate lõpu naftakriisi tõttu toodi 1981. aastal välja mudelivaliku alumisse otsa säästumudel 315, millel oli 316 1,6-liitrise mootori võimsust kütusesäästu huvides vähendatud 75 hj-le, lisaks kasutasid esituled tavapäraste halogeenlaternate asemel kahe hõõgniidiga R2 pirne ja oli vaid üks tahavaatepeegel. Palju odavam see ei olnud, makstes 16 600 marka 316 18 050 marga vastu. USA turul oli saadaval ainult üksainus mudel - 320i. Kuuesilindrilisi autosid ei müüdud, kuna M20-mootor ei vastanud USA saastenõuetele. Esimesena oli see saadaval 1977. mudeliaastal, hinnaga 7990 dollarit. USA turu autodel oli kaheliitrine sissepritsega M10-mootor, võimsuseks 110 hj, saastekontrollitõrje seadmena soojusreaktor ja standardis kliimaseade. 1980. mudeliaastaks tuli USA mudelitele väiksem 1,8-liitrine mootor, võimsusega 101 hj, soojusreaktori asemel kasutas see katalüsaatorit. Väiksema mootoriga mudelid (315 kuni 318i) olid varustatud kahe esitulega, 320 kuni 323i aga nelja esitulega. 1982. aasta augustis lõppes E21 tootmine, kui välja tuli uus E30. Samas 315 tootmine jätkus veel 1983. aasta lõpuni, 1984. aastani müüdi mõnedel turgudel E21 315 müügile paralleelselt uue E30ga. Viimaste automudelite hindu: 315 – 17 150 marka, 316 – 18 650 marka, 318i – 20 800 marka, 320 – 23 000 marka ja 323i – 26 250 marka. USA turul maksis 320i kahel viimasel, 1982.-1983. mudeliaastal 13 290 dollarit.